10. การควบคุมภายใน

บมจ.อสมท จัดให้มีระบบการควบคุมภายใน
เพื่อให้เป็นไปตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน
พ.ศ. 2544 โดยมีวัตถุประสงค์เพื่อสร้างความมั่นใจอย่างสมเหตุสมผลว่า
การดำเนินงานของบริษัทจะบรรลุวัตถุประสงค์ของการควบคุมภายในด้านประสิทธิผล
และประสิทธิภาพของการดำเนินงาน และการใช้ทรัพยากร ซึ่งรวมถึงการดูแลรักษาทรัพย์สิน
การป้องกัน หรือลดความผิดพลาด ความเสียหาย การรั่วไหล การสิ้นเปลือง หรือการทุจริต
ด้านความเชื่อถือได้ ของรายงานทางการเงินและการดำเนินงาน และด้านการปฏิบัติตามกฎหมาย
ระเบียบ ข้อบังคับ มติคณะรัฐมนตรี และนโยบาย ซึ่งรวมถึงระเบียบปฏิบัติของฝ่ายบริหาร นอกจากนี้
ยังได้กำหนดหลักเกณฑ์และแนวทางในการตรวจสอบภายในของบริษัทให้เป็นไปตามหลักธรรมาภิบาลที่ดี
(Good Corporate Governance)
ตามหลักเกณฑ์การกำกับดูแลกิจการที่ตลาดหลักทรัพย์แห่งประเทศไทยกำหนด
โดยกำหนดแนวทางปฏิบัติออกเป็น 2 ด้าน ได้แก่

1.  แนวทางปฏิบัติด้านองค์กร (Organizational Principles) บมจ.อสมท
    กำหนดแนวทางในการควบคุมภายใน โดยการจัดตั้งสำนักตรวจสอบภายใน ซึ่งมีบทบาท หน้าที่
    และความรับผิดชอบงาน ด้านตรวจสอบภายในของ บมจ.อสมท
    ในการสอบทานความถูกต้องเชื่อถือได้ของข้อมูลทางบัญชี และการเงิน
    ควบคุมดูแลการเก็บรักษาและการใช้ทรัพย์สิน ประเมินความเพียงพอและประสิทธิภาพ
    ของระบบการควบคุมภายในของระบบงานต่าง ๆ พร้อมทั้งวางแผนการตรวจสอบ
    และจัดให้มีการปฏิบัติตามแผน นอกจากนี้
    ยังได้กำหนดภารกิจของสำนักตรวจสอบภายในให้ปฏิบัติงานด้วยความเป็นอิสระ และเที่ยงธรรม
    ในการตรวจสอบ วิเคราะห์ ประเมินผลการดำเนินงาน และการปฏิบัติงานในทุก ๆ
    กิจกรรมของ บมจ.อสมท ให้คำแนะนำ ปรึกษา เพื่อเพิ่มคุณค่าและปรับปรุงการดำเนินงาน
    และช่วยให้ บมจ.อสมท บรรลุวัตถุประสงค์ที่กำหนด
    โดยจัดให้มีแนวทางที่เป็นระเบียบและแบบแผนที่ดีมาใช้ในการประเมินประสิทธิผลของกระบวนการบริหารความเสี่ยง
    การควบคุม และการกำกับดูแล รวมทั้งกำหนดจรรยาบรรณสำหรับผู้ตรวจสอบภายในทุกคน
    ที่จะต้องปฏิบัติงานด้วยความซื่อสัตย์สุจริต มีความเที่ยงธรรม มีความรู้ความสามารถ
    และเก็บรักษาความลับที่ได้จากการปฏิบัติงาน ตามหลักจรรยาบรรณสำหรับผู้ตรวจสอบภายใน
    ตลอดจนกำหนดความสัมพันธ์ระหว่างสำนักตรวจสอบภายใน คณะกรรมการตรวจสอบ
    ฝ่ายบริหาร และบุคคลอื่นที่ได้รับรายงานการตรวจสอบภายใน อันได้แก่ กระทรวงเจ้าสังกัด
    กระทรวงการคลัง และสำนักงานการตรวจเงิน
    เพื่อให้การดำเนินงานของสำนักตรวจสอบภายในมีการประสานงานกับฝ่ายต่าง ๆ
    ที่เกี่ยวข้องอย่างเป็นระบบ และเป็นไปอย่างมีศักยภาพสูงสุด

นอกจากนี้ บมจ.อสมท ยังได้แต่งตั้งคณะกรรมการตรวจสอบ บมจ.อสมท โดยมีวัตถุประสงค์
เพื่อเป็นกลไกหลักในการสนับสนุนให้ บมจ.อสมท มีการกำกับดูแลกิจการที่ดี (Good Corporate
Governance)
สอบทานกระบวนการจัดทำรายงานทางการเงินเพื่อเสริมสร้างคุณภาพและความน่าเชื่อถือของรายงาน
ทางการเงิน และสอบทานระบบการควบคุมภายใน ระบบจัดการ และบริหารความเสี่ยง
กระบวนการตรวจสอบภายใน และกระบวนการในการติดตามการปฏิบัติตามกฎหมาย ระเบียบ คำสั่ง
นโยบายต่าง ๆ ที่เกี่ยวข้อง และหลักจรรยาบรรณ เพื่อเสริมสร้างให้การปฏิบัติงาน
เกิดประสิทธิภาพ ประสิทธิผล และประหยัด
โดยกำหนดบทบาทและความรับผิดชอบของคณะกรรมการตรวจสอบ
ในการกำกับดูแลเรื่องรายงานทางการเงิน ระบบการควบคุมภายในและการบริหารความเสี่ยง
การตรวจสอบภายใน การสอบบัญชี การปฏิบัติตามกฎหมายและระเบียบที่เกี่ยวข้อง
การบริหารเทคโนโลยีสารสนเทศ การปฏิบัติตามหลักจริยธรรมธุรกิจ
และจรรยาบรรณผู้บริหารและพนักงาน และปฏิบัติการอื่นใดตามที่คณะกรรมการ บมจ.อสมท
มอบหมาย ซึ่งอยู่ภายใต้ขอบเขตและความรับผิดชอบของคณะกรรมการตรวจสอบ
รวมทั้งกำหนดความรับผิดชอบในการรายงานต่อคณะกรรมการ บมจ.อสมท
หารือและสื่อสารระหว่างผู้ตรวจสอบภายใน ผู้สอบบัญชี คณะกรรมการ บมจ.อสมท
และรายงานต่อกระทรวงเจ้าสังกัด และกระทรวงการคลัง
เกี่ยวกับองค์ประกอบของคณะกรรมการตรวจสอบ ความรับผิดชอบ
และการปฏิบัติหน้าที่ตามที่ได้รับมอบหมาย และข้อมูลอื่นตามความจำเป็นและเหมาะสม
ตลอดจนกำหนดความสัมพันธ์กับผู้บริหาร ผู้ตรวจสอบภายใน และผู้สอบบัญชี ทั้งนี้
เพื่อให้การดำเนินงานของ บมจ.อสมท เป็นไปตามหลักบริหารจัดการแบบบรรษัทภิบาล
สอดรับกับนโยบายรัฐบาล และหลักเกณฑ์การกำกับดูแลกิจการของ ตลาดหลักทรัพย์แห่งประเทศไทย
ซึ่งจะช่วยให้ผู้ถือหุ้น นักลงทุน และผู้มีส่วนได้เสียเกิดความมั่นใจว่า การบริหารงานของ บมจ.อสมท
เป็นไปด้วยความซื่อสัตย์ สุจริต โปร่งใส มีประสิทธิภาพ ประสิทธิผล
และก่อให้เกิดประโยชน์สูงสุดต่อผู้ถือหุ้น

2.  แนวทางปฏิบัติด้านการปฏิบัติงาน (Operational Principles) บมจ.อสมท
    ได้กำหนดแนวทางปฏิบัติเพื่อให้เป็นไปตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน
    พ.ศ. 2544 ด้วยการวางระบบการควบคุมภายในขององค์กร ซึ่งเป็นกระบวนการที่รวมอยู่ใน
    การบริหารจัดการ และการควบคุมดูแลการปฏิบัติงานตามปกติของทุกหน่วยงาน
    โดยกำหนดให้บุคลากร ระดับปฏิบัติ หรือบุคลากรอื่น ๆ ที่มิได้ดำรงตำแหน่งบริหารทุกคน
    มีส่วนสำคัญในการติดตามการควบคุมภายในระหว่างการปฏิบัติงานประจำวัน
    และกำหนดให้ผู้บริหารทุกระดับชั้น มีการติดตามผลการปฏิบัติ
    ตามระบบการควบคุมภายในอย่างต่อเนื่อง เพื่อให้มีการปรับปรุงการควบคุมภายใน
    หรือเปลี่ยนแปลง การควบคุมภายในตามความเหมาะสม ทั้งนี้ เพื่อให้ความมั่นใจว่า
    การควบคุมภายในที่มีอยู่ มีความเหมาะสม และมีประสิทธิผลอยู่เสมอ
    และยังได้กำหนดให้สำนักตรวจสอบภายในมีหน้าที่ในการสอบทาน
    และประเมินประสิทธิผลของกระบวนการควบคุมภายในของหน่วยงานต่าง ๆ ของ บมจ.อสมท
    และเสนอรายงานผลการสอบทานต่อผู้บริหารของหน่วยงานที่เกี่ยวข้อง ผู้บริหารระดับสูง
    และคณะกรรมการตรวจสอบ บมจ.อสมท เพื่อให้มีการหารือ และนำไปสู่การปรับปรุงแก้ไข
    รวมทั้งกำหนดให้มีการรายงานผล การสอบทานของคณะกรรมการตรวจสอบต่อคณะกรรมการ
    บมจ.อสมท อีกด้วย ทั้งนี้ เพื่อให้การปฏิบัติงานตามแนวทางการควบคุมภายในทุกระดับของ
    บมจ.อสมท มีความเพียงพอ เหมาะสม มีประสิทธิภาพ ประสิทธิผล
    และก่อให้เกิดประโยชน์สูงสุดต่อองค์กร

นอกจากนี้ บมจ.อสมท
ยังได้แต่งตั้งคณะทำงานเพื่อทำหน้าที่ดูแลการดำเนินการตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน
พ.ศ. 2544 เพื่อทำหน้าที่
ในการประเมินความเพียงพอและประสิทธิผลของระบบการควบคุมภายในของ บมจ.อสมท
ในการบรรลุวัตถุประสงค์และเป้าหมายที่กำหนด
และสรุปผลการประเมินเกี่ยวกับการควบคุมภายในรายงานต่อคณะกรรมการตรวจเงินแผ่นดิน
ผู้กำกับดูแล และคณะกรรมการตรวจสอบ อย่างน้อยปีละ 1 ครั้ง ภายใน 90 วัน
นับจากวันสิ้นปีงบประมาณ หรือปีปฏิทิน แล้วแต่กรณี ซึ่งผลของการประเมินการควบคุมภายใน
โดยรวม ในปี 2548 สรุปว่า บมจ.อสมท มีโครงสร้างการควบคุมภายในครบทั้ง 5 องค์ประกอบ
ตามมาตรฐานการควบคุมภายในของคณะกรรมการตรวจเงินแผ่นดิน
และการปฏิบัติงานมีการควบคุมที่เพียงพอ และมีประสิทธิผล
ทำให้การดำเนินกิจการของบริษัทเป็นไปตามหลักการกำกับดูแลกิจการที่ดี (Good Corporate
Governence) มีความโปร่งใส เป็นธรรม และสามารถตรวจสอบได้ โดยมีหลักเกณฑ์
ในการตรวจสอบที่ชัดเจน เพื่อให้การปฏิบัติงานของ บมจ.อสมท เป็นไปอย่างโปร่งใส
และมีประสิทธิภาพสูงสุด แต่อย่างไรก็ตาม ผลจากการประเมินการควบคุมภายในของ บมจ.อสมท
ในปี 2548 พบว่ายังคงมีจุดอ่อนของการควบคุม หรือความเสี่ยงที่ยังมีอยู่ ซึ่งเกิดจากทั้งปัจจัยภายใน
ได้แก่ การปรับตัวให้เป็นองค์กรที่ยั่งยืนตามหลักการกำกับดูแลกิจการที่ดี (Good Corporate
Governence) และเกิดจากปัจจัยภายนอก ได้แก่
ความเสี่ยงจากปัจจัยภายนอกที่ไม่สามารถควบคุมได้ เช่น ความไม่ชัดเจนของ กสช.
และการมีวิทยุชุมชนและเคเบิ้ลทีวีที่ไม่ถูกกฎหมายเป็นจำนวนมาก ซึ่ง บมจ.อสมท
ได้กำหนดแนวทางและแผนในการปรับปรุง เพื่อลดจุดอ่อน หรือความเสี่ยงดังกล่าวแล้ว

ตามรายละเอียดดังกล่าวข้างต้น คณะกรรมการบริษัทมีความเห็นว่า ระบบควบคุมภายในในด้าน ต่าง
ๆ ของ บมจ.อสมท มีความเพียงพอ
และจะสามารถทำให้การดำเนินการกิจการของบริษัทเป็นไปตามหลักการกำกับดูแลกิจการที่ดี (Good
Corporate Governance) มีความโปร่งใส เป็นธรรม และสามารถตรวจสอบได้
โดยมีหลักเกณฑ์ในการตรวจสอบที่ชัดเจน เพื่อให้การปฏิบัติงานของ บมจ.อสมท
เป็นไปอย่างโปร่งใส และมีประสิทธิภาพสูงสุด